Șoferii vor plăti o nouă taxă! De la începutul anului 2027, șoferii români vor plăti noua taxă pe carbon care va fi inclusă în prețul benzinei și motorinei, ca urmare a unei directive europene care urmează să fie transpusă în legislația națională, scrie economica.net.
Directiva ETS II (Emission Trading System) va extinde obligativitatea plății certificatelor de carbon și pentru unele domenii care nu sunt acum incluse, iar cele mai importante sunt consumul de gaze al clădirilor, inclusiv cele rezidențiale, și transportul rutier, a spus Florentina Manea, director general la compania de consultanță Carbon&Energy Management, care a prezentat și câteva calcule.
"Începând cu anul 2027, pretul benzinei și motorinei va avea o crestere de aproximativ 0,8 RON/l de benzină sau motorină, determinat de faptul că acesta va avea înglobat și prețul certificatelor de CO2. Calculul a avut la bază o valoarea a certificatelor de CO2 de 60 Euro/Certificat și emisia specifică [tco2/t] de 3,254 tCO2/t motorină și respectiv 3,116 t CO2/t benzină", a explicat expertul.
Suma ar putea fi și mai mare dacă, asemenea principiului accizei, noua taxă va fi inclusă în baza de calcul pentru TVA și, pe de altă parte, calculul de mai sus este făcut la o valoare a certificatului de 60 de euro, cât este cotația carbonului în prezent. Nu există nicio garanție că prețul acestuia nu va crește din nou, până la nivelul de 100 de euro, care a mai fost în trecut.
Totul va depinde de cum va fi transpusă în legislația românească directiva ETS II. Este posibil ca o parte din carburanți, cei folosiți pentru agricultură, să fie exceptați de la această taxă.